**ИЗВЕШТАЈ О РЕЗУЛТАТИМА СПРОВЕДЕНИХ КОНСУЛТАЦИЈА О НАЦРТУ ЗАКОНА О БУЏЕТСКОЈ ИНСПЕКЦИЈИ**

На основу члана 44. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19), Министарство финансија објављује Извештај о резултатима спроведених консултација о Нацрту закона о буџетској инспекцији.

Стратешки основ за доношење Нацрта закона о буџетској инспекцији налази се, између осталог у Програму реформе управљања јавним финансијама у периоду 2021-2025. године у делу ПОСЕБНИ ЦИЉ III Унапређење буџетске дисциплине и транспарентније коришћење јавних средстава, Мера 3.3 - Повећање ефикасности и делотворности инспекцијске контроле. Доношење Нацрта закона о буџетској инспекцији планирано је како би поступак буџетске инспекцијске контроле био прецизније и систематичније одређен. Такође, на ширем плану, усвајање измена у законодавном оквиру допринеће повезивању стратешких и организационих циљева буџетске инспекције са циљевима националне политике и свеукупним реформским напорима Владе у процесу реформе управљања јавим финансијама.

Ради израде Нацрта закона о буџетској инспекцији формирана је радна група сачињена од представника Министарства финансија, Министарства државне управе и локалне самоуправе, Министарства правде, Управног инпектората као и Републичког секретаријата за законодавство, а са циљем да се на најбољи начин дефинишу појединачне одредбе и прецизирају најбоља решења.

Нацрт закона о буџетској инспекцији представља пропис који пре свега има за циљ да се једним законским актом на целовит и систематичан начин уреде послови буџетске инспекције.

У поступку припреме овог прописа, Министарство финансија спровело је јавне консултације о Нацрту закона о буџетској инспекцији у периоду од 22. до 29. септембра 2021. године.

Текст Нацрта закона о буџетској инспекцији објављен је на званичној интернет страници Министарства финансија, а сва заинтересована лица била су у могућности да примедбе, предлоге, сугестије и коментаре доставе како електронским, тако и путем поште.

Током јавних консултација нису пристигле примедбе, предлози и сугестије од стране заинтересоване јавности те је Нацрт закона о буџетској инспекцији остао непромењен.